Predkladacia správa

Slovenská republika je dňom vstupu do Európskej únie oprávnená čerpať finančné prostriedky z Kohézneho fondu. V súlade so zákonom č. 523/2004 Z. z. o rozpočtových pravidlách verejnej správy sa Kohézny fond stáva súčasťou príjmov a výdavkov štátneho rozpočtu. 

Koncepcia systému finančného riadenia Kohézneho fondu, verzia 1.0 bola schválená uznesením vlády SR č. 1029/2002, verzia 2.0 bola schválená uznesením vlády SR č. 946/2003, pričom z uznesenia vyplynulo, že minister financií je oprávnený schvaľovať prípadné zmeny a aktualizácie Koncepcie systému finančného riadenia Kohézneho fondu bez predchádzajúceho rokovania vlády. Aktualizovaná Koncepcia systému finančného riadenia Kohézneho fondu, verzia 3.0 bola schválená ministrom financií 1.5.2006.

Cieľom koncepcie je zabezpečiť efektívny systém finančného riadenia Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci Kohézneho fondu v nadväznosti na Európskou komisiou schválené programové dokumenty.

Jednotlivé zmeny aktualizovaného materiálu súvisia s potrebou zjednodušenia systému finančného riadenia Kohézneho fondu a jeho zjednotenia so systémom finančného riadenia štrukturálnych fondov v zmysle požiadaviek dotknutých rezortov ministerstva životného prostredia a ministerstva dopravy, pôšt a telekomunikácií. Zároveň bolo nevyhnutné zohľadniť skutočnosti vyplývajúce z reálnej implementácie Kohézneho fondu od začiatku programového obdobia 2004-2006. Jednotlivé zmeny sa týkajú predovšetkým nasledovných oblastí:

-	sprostredkovateľské orgány pod platobným orgánom sú premenované na platobné jednotky, 
-	rušia sa implementačné orgány vzhľadom na nejednoznačnú deľbu kompetencií medzi týmito orgánmi a sprostredkovateľskými orgánmi pod riadiacim orgánom, s účinnosťou tejto Koncepcie budú všetky kompetencie týchto orgánov vykonávať výhradne sprostredkovateľské orgány pod riadiacim orgánom,
-	z dôvodu vyhnutia sa duplicitným informáciám sa s nadobudnutím účinnosti tejto Koncepcie rušia tzv. trojdohody medzi platobným orgánom a sprostredkovateľským orgánom pod riadiacim orgánom, platobnou jednotkou a implementačným orgánom, 
-	zjednodušujú sa informačné toky pri predkladaní dokumentácie k žiadostiam konečných prijímateľov o platbu, faktúry už nie sú predkladané na platobný orgán, ale budú uchovávané na sprostredkovateľskom orgáne pod riadiacim orgánom, ktorý zodpovedá za ich kontrolu,
-	platby predfinancovania konečným prijímateľom nepodliehajú schváleniu platobného orgánu, ale až v momente jeho zúčtovania v rámci predloženej súhrnnej žiadosti o platbu,
-	zavádza sa súhrnná žiadosť o platbu na úrovni projektov s frekvenciou predkladania 1x v mesiaci,
-	certifikácia výdavkov platobným orgánom sa bude uskutočňovať nielen pri predkladaní žiadostí o platbu na EK, ale aj priebežne, tzn. pred schválením súhrnnej žiadosti o platbu na základe analýzy rizík.

Koncepcia systému finančného riadenia Kohézneho fondu, verzia 4.0 nadobúda účinnosť k 1.6.2007. V súvislosti s prechodom na nový systém platia nasledovné skutočnosti:

-	posledné súhrnné žiadosti o platbu spracúvané starým systémom sa budú predkladať do 15.5.2007,
-	zmluvy s konečným prijímateľom je potrebné aktualizovať najneskôr k dátumu nadobudnutia účinnosti tohto materiálu, 
-	vnútorné manuály sprostredkovateľských orgánov pod riadiacom orgánom a platobných jednotiek je potrebné predložiť na platobný orgán najneskôr do 1.6.2007.

Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.